

	
Anexa 3 la HCL nr._____/________

REGULAMENT DE SERVICIU,
Organizare și funcționare a Ștrandului Termal proprietate a municipiului Timișoara
CAPITOLUL I. DISPOZIŢII GENERALE
Art. 1. Prezentul Regulament stabilește cadrul juridic și condițiile de desfășurare a activităților în Ștrandul Termal din Municipiul Timișoara conform principiilor și reglementărilor prevăzute în următoarele acte normative:
·   OUG nr. 57/2019 - privind Codul Administrativ;
· OUG nr. 71/2002 - privind organizarea și funcționarea serviciilor publice de administrare a domeniului public și privat de interes local;
· Legii nr. 10/09.01.2020 - pentru modificarea și completarea Ordonanței Guvernului nr. 71/2002 privind organizarea și funcționare serviciilor publice de administrare a domeniului public și privat de interes local;
· OMS nr. 119/04.02.2014 - pentru aprobarea Normelor de igienă și sănătate publică privind mediul de viață al populației; 
· OMS nr. 994/09.08.2018 - pentru modificarea și completarea Normelor de igienă și sănătate publică privind mediul de viață al populației prin OMS nr.119/2014;
· HG nr. 546/2008 -privind gestionarea calității apei de îmbăiere;
· HOT  nr. 1136/2007 –pentru aprobarea Normelor metodologice privind organizarea serviciilor publice de salvare acvatică – salvamar și a posturilor de prim ajutor pe plajă;
· OG nr. 21/1992- privind protecția consumatorilor
· ORD  nr. 2/2001 -privind regimul juridic al contravențiilor

Art. 2. Ștrandul Termal este ansamblul alcătuit din teren, construcții, instalații și dotări aferente și este proprietatea Municipiului Timișoara, fiind administrat de SC HORTICULTURA SA, în baza contractului de delegare.
Art. 3. Ștrandul Termal este situat în Timișoara pe Bd. Corneliu Coposu nr. 9.
Art.4. Scopul prezentului Regulament este organizarea și asigurarea îndeplinirii obiectului de activitate pentru ca utilizatorii, persoane fizice sau juridice, să beneficieze, direct sau indirect, individual sau colectiv, în condiții de protecție optimă, de serviciile de utilități publice oferite de administrația publică locală cetățenilor și este organizat si funcționează pe baza următoarelor principii: 
· protecția sănătății publice; 
· responsabilitatea față de cetățeni;
· calitate și continuitate; 
· nediscriminarea și egalitatea tuturor utilizatorilor; 
· protecția și conservarea mediului natural și construit; 
· menținerea condițiilor sanitare în conformitate cu normele de igienă și sănătate publică ;
· promovarea calității și eficienței activității de administrare, întreținere și exploatare a ștrandului; 
· administrarea corecta și eficientă a bunurilor din proprietatea publică și a fondurilor publice;
· întreținerea și dezvoltarea patrimoniului public. 
Art. 5. Ștrandul Termal are ca obiectiv principal furnizarea către populație a unui serviciu public de agrement de calitate cuprinzând activități de relaxare, socializare, distracție, mișcare, activități sportive, concomitent cu asigurarea protecției sănătății oamenilor și a  mediului înconjurător.
Art. 6. Administrarea, întreținerea și exploatarea Ștrandului Termal cuprinde următoarele activități:
· Întreținerea și exploatarea instalațiilor de orice natură din incinta obiectivului (clădiri, bazine, alei pietonale, vestiare, cabine de duș, grupuri sanitare, orice mobilier stradal, garduri de împrejmuiri);
· Întreținerea și exploatarea instalațiilor de utilitate publică (alimentare cu apă, canalizare, gaze naturale,, energie electrică);
· Amenajarea, întreținerea, protejarea și conservarea spațiilor verzi, gazonului, arborilor, florilor și oricăror amenajări dendro – horticole;
· Asigurarea lucrărilor de igienizare, curățenie, dezinsecție, dezinfecție și deratizare, precum și a lucrărilor de pregătire pentru iarnă a spațiului exterior;
· Administrarea/operarea tuturor activităților din incintă (încasare, comerț, alimentație publică).
Art. 7. Termeni și definiții specifice activității: 
a) bazin de înot - cuvă artificială umplută cu apă care întrunește cerințele de dimensionare și dotare ce permit exercitarea activităților de înot în conformitate cu tipul și nivelul prestațiilor pentru care este destinat; 
b)  piscină - construcție complexă echipată pentru îmbăiere și/sau înot, în care se regăsesc unul sau mai multe bazine artificiale, folosit/folosite pentru activități de agrement, formative și/sau sportive, după caz, precum și toate celelalte spații necesare desfășurării corespunzătoare a acestor activități
c)  suprafața adiacentă bazinului - pardoseala din jurul bazinului utilizată pentru circulație și activități sportive, didactice sau recreaționale, după caz; 
d)  pediluviu - spațiu de trecere către bazin, alcătuit dintr-o cuvă, dispusă astfel încât să nu poată fi sărită sau evitată, cu rol în dezinfecția și igienizarea picioarelor utilizatorilor; 
e)  apa de preaplin - cantitate de apă al cărei volum depășește capacitatea nominală a bazinului; 
f) responsabil de piscină - persoana care asigură realizarea condițiilor de igienă, precum și funcționalitatea piscinei, instalațiilor și siguranța utilizatorilor.
g) zonă de protecție sanitară - terenul din jurul obiectivului unde este interzisă orice folosință sau activitate care ar putea conduce la poluarea/contaminarea factorilor de mediu cu repercusiuni asupra stării de sănătate a populației rezidente din imediata vecinătate a obiectivului; pentru captările, construcțiile și instalațiile utilizate în alimentarea prin sistem public sau privat de aprovizionare cu apă potabilă/instalațiile de apă minerală, terapeutică sau pentru îmbutelierea apei se aplică prevederile pentru «zona de protecție sanitară cu regim sever“, «zona de protecție sanitară cu regim de restricție» și «perimetru de protecție hidrogeologică» din Normele speciale privind caracterul și mărimea zonelor de protecție sanitară și hidrogeologică, aprobate prin Hotărârea Guvernului nr. 930/2005, denumite în continuare Norme speciale, și din Instrucțiunile privind delimitarea zonelor de protecție sanitară și a perimetrului de protecție hidrogeologică, aprobate prin Ordinul ministrului mediului și pădurilor nr. 1.278/2011;
h) responsabil de piscină – persoana care asigură realizarea condițiilor de igienă, precum și funcționalitatea piscinei, instalațiilor și siguranța utilizatorilor.



CAPITOLUL II. ORGANIZAREA, AMENAJAREA, ÎNTREȚINEREA ȘI FUNCȚIONAREA ȘTRANDULUI TERMAL DIN MUNICIPIUL TIMIȘOARA

Art. 8. Terenul și construcțiile se află în folosința SC HORTICULTURA SA fiind în proprietatea Municipiului Timișoara.
Art. 9. Ștrandul Termal de pe raza municipiului Timișoara poate funcționa numai în baza unor autorizații de funcționare eliberate de către autoritățile cu atribuții în domeniu, conform prevederilor legale.
Art. 10. Ștrandul Termal din municipiul Timișoara, se organizează și funcționează pe baza prezentului regulament și cu respectarea prevederilor legale incidente,  în vigoare.
Art. 11. Activitatea din cadru Ștrandului Termal de pe raza municipiului Timișoara este asigurată de către Societatea HORTICULTURA S.A, societate comercială pe acțiuni, cu acționar unic Municipiul Timișoara reprezentat prin Consiliul Local al Municipiului Timișoara.
	Art. 12. Coordonarea, îndrumarea și funcționarea în condiții corespunzătoare a activității în Ștrandul Termal din municipiului Timișoara se realizează de către aparatul de specialitate al Primarului Municipiului Timișoara conform atribuțiilor delegate prin dispoziție, a organigramei și a regulamentului de organizare și funcționare aparatului de specialitate al primarului municipiului Timișoara și serviciilor publice de interes local fără personalitate juridică.
	Art. 13. Delegatul asigură dotarea/închirierea spațiilor în vederea desfășurării activităților de recreere, sportive și comerț/alimentație publică în condiții corespunzătoare, cu acordul Consilului Local.
	Art. 14. Ridicarea reziduurilor rezultate în urma comercializării produselor, se face conform programului stabilit, de către operatorul de salubritate cu care Societatea Horticultura  S.A. a încheiat contract de salubritate, conform legii.
	Art. 15. Societatea Horticultura S.A, prin reprezentanții săi,  răspunde de buna organizare a activității, îndeplinind următoarele atribuții principale:
a) face propuneri privind modificarea regulamentului de organizare și funcționare a Ștrandului Termal aflat în administrare;
b) face propuneri și fundamentează proiectul bugetului propriu de venituri și cheltuieli pe care îl coordonează, precum și propuneri și fundamentează și aprobă nivelul taxelor, a taxelor practicate;
c) supraveghează activitatea desfășurată în Ștrandul Termal și ia măsuri pentru asigurarea servicii de calitate și se asigură de înlăturarea oricăror deficiențe constatate;  
d) face propuneri, cu privire la modernizarea ștrandului și aduce la cunoștința Primarului și Consiliului Local propunerile elaborate în acest sens;
e) analizează sesizările primite de la cetățeni, și le aduce la cunoștință Primarului și Consiliului Local, împreună cu măsurile propuse;
f) face propuneri de măsuri privind sancționarea personalului care prin comportamentul avut aduc atingere imaginii primăriei și relației cu cetățenii;
g) colaborează cu toate structurile din cadrul aparatului de specialitate al Primarului în legătură cu activitatea de administrare Ștrandului Termal din Municipiul Timișoara;
h) îndeplinește și alte atribuții prevăzute în Regulamentul de organizare și funcționare al societății.
i) asigură echipament de protecție pentru personalul propriu ce se ocupă de salubrizare;


CAPITOLUL III. ADMINISTRAREA ȘTRANDULUI TERMAL

Art. 16. Administrarea reprezintă un ansamblu unitar de măsuri de protecție și tehnico-organizatorice care reglementează activitatea în cadrul Ștrandului Termal. 
Art. 17. Ștrandul Termal este administrat de SC HORTICULTURA SA, delegat care va răspunde de activitatea ștrandului și asigură respectarea prezentului regulament. 
Art. 18. Administrația Ștrandului Termal Timișoara furnizează în mod gratuit și obligatoriu autorităților de specialitate datele necesare pentru monitorizarea ștrandului.
Art. 19. Personalul care deservește ștrandul își desfășoară activitatea conform fișei postului. 
Art. 20. Metodologia de curățenie și întreținere a bazinelor se realizează în baza legislației în vigoare.
Art. 21. Principalele atribuții și responsabilități ale concesionarului Ștrandului Termal:
a.) participă la elaborarea regulamentului de organizare și funcționare al Ștrandului Termal și respectă prevederile acestuia;
b.) asigură amenajarea, întreținerea, protejarea și conservarea spațiilor verzi, gazonului, arborilor, florilor și oricăror amenajări dendro – horticole;
c.) afișează la loc vizibil și în mod lizibil regulamentul de organizare și funcționare, orarul de funcționare, precum și taxele de acces;
d.) dezinfecția apei prin metode chimice. Calitatea apei după dezinfecție trebuie să corespundă condițiilor de calitate prevăzute de legislația în vigoare;
e.) golirea bazinelor, curățarea, dezinfectarea și reumplerea bazinelor de înot, înlocuirea apei;
f.) asigură condiții de securitate pentru utilizatorii piscinelor/bazinelor de înot(accesul sau ieșirea din bazine se efectuează prin intermediul unor trepte din zidărie sau metalice, pe marginea bazinului se instalează un sistem de prindere tip bara, prevederea treptei de odihnă, marcarea vizibilă a adâncimii bazinului;
g.) evaluarea calității apei din bazinele de înot și piscine; 
h.) completarea Registrului de evidență a datelor. Administratorii băilor publice, ai bazinelor de înot și piscinelor trebuie să dețină registre în care vor fi înscrise rezultatele buletinelor de analiză a apei, concentrațiilor clorului rezidual liber, periodicitatea de primenire a apei și de dezinfecție a bazinelor/băilor, precum și modalitatea de dezinfecție a bazinelor/băilor inclusiv substanțele dezinfectante folosite în scopul asigurării condițiilor de igienă și funcționalitate ale piscinei, proprietarul/administratorul acesteia numește un responsabil de piscină.
Responsabilul de piscină are, în condițiile prezentelor norme, cel puțin următoarele obligații:
· asigură buna funcționare a piscinei; 
· asigură respectarea cerințelor igienice și ambientale în interiorul piscinei, precum și calitatea fizico-chimică și microbiologică a apei din bazin; 
· întocmește planul de supraveghere și control intern privind funcționarea piscinei, în care se prevăd cel puțin următoarele: 
· supraveghează respectarea de către utilizatori a măsurilor de igienă; 
e) urmărește, potrivit programului stabilit pentru supraveghere și control intern, realizarea în toate spațiile a activităților de curățenie zilnică și dezinfecție, gestionarea deșeurilor și altele asemenea.; 
i.) sprijină organele de control autorizate;
j.) asigură afișarea Regulamentului privind utilizarea piscinelor și măsurile de igienă. Accesul în piscină al persoanelor purtătoare de boli transmisibile, plăgi deschise, dermatite sau dermatoze este interzisă. Această cerință se va menționa în Regulament;
k.) activități de reparații/ întreținere și reparare a instalațiilor de apă și canalizare, energie electrică;
l.) reparații căi de acces și garduri împrejmuitoare, bazine ce înot, întrețineri curente ale construcțiilor aferente, construcții precum și alte bunuri mobile și imobile care constituie patrimoniul Ștrandului Termal;
m.) efectuarea investițiilor la nivelul de calitate şi financiar aprobat; 
n.)  asigură dotarea/închirierea spațiilor în vederea desfășurării activităților de recreere, sportive și comerț/alimentație publică în condiții corespunzătoare, cu acordul Consilului Local;
o.)  încasarea  tarifelor aprobate de consiliul local prin hotărâre;
p.) asigurarea în incinta Ștrandului Termal a condițiilor de igienă cerute de reglementările specifice în domeniu, aflate în vigoare;
q.) furnizează autorităților administrației publice locale informațiile solicitate și asigură accesul la toate informațiile necesare verificării și evaluării funcționarii și dezvoltării serviciilor, în conformitate cu clauzele contractului de delegare a gestiunii și cu prevederile legale în vigoare;
r.) se obligă să pună în aplicare metode performante de management care să conducă la reducerea costurilor de operare, inclusiv prin aplicarea procedurilor concurențiale prevăzute de normele legale în vigoare pentru achizițiile publice de lucrări, bunuri și servicii.
s.) asigură salubrizarea ștrandului zilnic și ori de câte ori este necesar;
t.) asigură, după finalizarea programului de funcționare, curățarea, verificarea mobilierului, igienizarea grupurilor sanitare;
u.) asigură dezinfecția, dezinsecția și deratizarea;
v.) asigură respectarea ordinei în incinta ștrandului;
w.) asigură securitatea în incinta ștandului cu sprijinul organelor competente;
x.) intervine în conflictele apărute între utilizatori, solicitând sprijinul organelor Poliției Locale sau Poliției Naționale, dacă este cazul;
y.) rezolvă în limitele competenței sale, toate sesizările cetățenilor legate de bunul mers al activității; 
z.) ia măsurile necesare pentru ca în incinta ștrandului să nu se desfășoare alte activități decât cele prevăzute în Contract și caietul de sarcini și sesizează asupra acestor nereguli conducerii Societății Horticultura S.A.;
aa.) supraveghează și îndrumă personalul din subordine să aibă o conduită corespunzătoare, un comportament civilizat în relația cu cetățenii;
ab.) să inițieze modificarea și/sau completarea contractului, în cazul modificării reglementărilor și/sau a condițiilor tehnico – economice care au stat la baza încheierii acestuia, prin acte adiționale;
Art. 22. Dotarea obligatorie cu: dușuri, vestiare și grupuri sanitare separate pentru femei și bărbați. 
Art. 23. Nerespectarea atribuțiilor și responsabilităților prevăzute în prezentul regulament, atrage răspunderea disciplinară, materială, contravențională sau penală după caz, potrivit legii.	Art. 24. În incinta ștrandului sunt interzise următoarele activități:
				c) parcarea mașinilor;
				e) fumatul in incinta ștrandului și a spațiilor interioare din dotarea acesteia, cu excepția locurilor special amenajate în acest scop;
				f) blocarea hidranților de incendiu sau a tablourilor electrice;
				g) folosirea de aparate electrice cu defecțiuni sau improvizate; 
				h) depozitarea de substanțe inflamabile (recipienți cu carburant, combustibili lichizi etc.), de substanțe toxice sau periculoase  în alte condiții decât cele prevăzute de lege pentru transportul, depozitarea si comercializarea  acestora;
[bookmark: _Hlk114398319]				i) focul deschis, sudura, folosirea de unelte, scule si dispozitive ce produc scântei; 	Art. 25. Programul de funcționare al Ștrandului Termal va afișat la loc vizibil și va fi aprobat prin Hotărâre de Consiliu Local.	   
Art. 26. În cazul condițiilor meteo nefavorabile: furtuni, fulgere, vânt puternic, clienții sunt obligați să părăsească bazinele, pentru siguranță. Angajații sunt obligați să ia toate măsurile pentru siguranța clienților.
Art. 27. În cazuri motivate tehnic (probleme tehnice, evenimente de forță majoră) concesionarul are dreptul să închidă integral sau parțial ștrandul. Pentru aceasta, societate nu datorează despăgubiri clienților.
Art. 28. Personalul ștrandului nu își asumă nici o responsabilitate pentru accidentele sau îmbolnăvirile cauzate de anumite afecțiuni ale vizitatorilor.
Art. 29. Personalul ștrandului nu este responsabil pentru lucrurile proprietate personală lăsate pe margine bazinelor, în vestiare, etc…
Art. 30. Drepturile și obligațiile Societății Horticultura S.A. sunt cele stabilite în prezentul regulament și pot fi completate și modificate cu aprobarea Consiliului Local a Municipiului Timișoara de ori câte ori este necesar, avându-se în vedere modificările de ordin legislativ care intervin în timp sau luându-se în considerare orice măsuri necesare pentru buna desfășurare a activității și exploatării acestui obiectiv.

CAPITOLUL IV . TARIFE ACCES
Art. 31. Valoarea biletelor și abonamentelor se aprobă în fiecare an prin Hotărâre de Consiliu Local.

CAPTOLUL V. DREPTURILE ȘI OBLIGAȚIILE VIZITATORILOR

Art. 32. Clienții Ștrandului Termal au dreptul să beneficieze de toate dotările de care dispune, conform tarifelor achitate.
Art. 33.  Intrarea în Ștrandul Termal și utilizarea serviciilor este posibilă doar cu bilete sau abonamente valabile.
Art. 34. Este interzis accesul în ștrand a copiilor sub 14 ani neînsoțiți.
Art. 35. Copiii trebuie supravegheați în întregul ștrand: bazine, vestiare, zonă verde, dușuri, toalete, etc, de către părinți sau însoțitori.
Art. 36. Persoanele care nu știu să înoate și copiii sub 14 ani care intră în bazine trebuie supravegheați în permanență de o persoană responsabilă, cu vârstă de minim 18 ani, echipată în haine de înot adecvate.
Art. 37. Înainte de a intra în zona bazinelor clienții sunt obligați să folosească dușurile înainte de fiecare intrare în apă, în scopul de a clăti transpirația și loțiunile de protecție solară.
Art. 38. Este interzisă utilizarea aparatelor foto, a camerelor de filmat sau a camerelor de supraveghere în vestiare, băi, toalete sau în orice cameră de schimbare.
Art. 39. Este interzisă intrarea în ștrand cu recipiente de sticlă, cuțite, băuturi alcoolice sau droguri.
Art. 40. Este interzisă intrarea în ștrand a persoanelor aflate sub influența băuturilor alcoolice sau/și a drogurilor.
Art. 41. Este interzis accesul cu autoturismul, bicicleta, trotineta și animale de companie în ștrand.
Art. 42. Este interzisă accesul în bazine a persoanelor care suferă de boli de piele, ochi umflați, scurgeri din urechi, scurgeri nazale, plăgi deschise, sângerări sau orice boli transmisibile sau care poartă bandaje sau plasturi.
Art. 43. Sunt interzise următoarele activități: scuipatul, înghițirea apei, suflatul nasului în apă, urinatul, defecatul în bazine.
Art. 44. Este interzis fumatul în incinta ștrandului și a spațiilor interioare din dotarea acesteia, cu excepția locurilor special amenajate în acest scop.
Art. 45. Este interzis accesul vizitatorilor în casierii, zona tehnică, zona administrativă.
Art. 46. Sunt interzise săriturile în bazin.
Art. 47. Este interzisă guma de mestecat în bazine
Art. 48. Utilizarea dispozitivelor care produc sunete este interzisă dacă nu sunt însoțite de accesorii precum căștile de urechi.
Art. 49. Copiii cu vârstă până la 2 ani trebuie să poarte scutec de înot, curat, acoperit cu material permeabil. Scutecul standard nu este permis.
Art. 50. Este interzisă folosirea săpunului sau șamponului în bazine
Art. 51. Copiii cu vârste mai mari de 6 ani trebuie  să se schimbe în vestiare cu persoane de același sex.
Art. 52. Sunt interzise competițiile și/sau ținerea respirației sub apă respectiv înotul subacvatic prelungit.
Art. 53. Este interzisă blocarea scărilor de acces în bazin.
Art. 54. Respectarea regulamentului este obligatorie pentru toți clienții ștrandului.

CAPITOLUL VI. REGULI GENERALE PRIVIND CURĂȚENIA ȘI  SALUBRIZAREA   ȘTRANDULUI TERMAL DIN MUNICIPIUL TIMIȘOARA

Art. 55. Înainte de deschiderea sezonului estival, personalul se va preocupa de curățenia generală în incinta ștrandului care constă în strângerea vegetației uscate, a crengilor rezultate în urma toaletării  pomilor și a gardului viu, strângerea murdăriei de pe alei, spații verzi, dezinfecția bazinelor, a spălătoarelor de picioare, a grupurilor sanitare, vestiarelor/ garderobelor.
Art. 56. În sezonul rece personalul se va preocupa de curățarea și conservarea spațiilor de exterior: cămine de apă, mobilier stradal, bazine, etc.
Art. 57. Pentru combaterea insectelor și rozătoarelor se vor efectua lucrări de dezinsecție și deratizare. 

CAPITOLUL VII. PROGRAMUL DE ASISTENȚĂ MEDICALĂ, ORDINE, PAZĂ ȘI SECURITATE

Art. 58. Serviciul de salvare acvatică se asigură pe tot parcursul funcționării ștrandului cu publicul de către un salvamar. Salvamarul va avea următoarele atribuții:
· patrulează pe lângă bazine pentru prevenirea accidentărilor și înec
· asigură respectarea ordinii pe lângă și în bazine
· supraveghează intrarea în bazine
· atenționează aparținătorii copiilor să nu îi lase nesupravegheați în bazine
· se deplasează de urgență la locul solicitat
· acordă primul ajutor
· alte sarcini date de superior
Art. 59. Ștrandul va fi dotat cu echipament de acordare prim ajutor, materiale de intervenție, salvare.
Art. 60. Serviciul de pază este asigurat de personalul angajat care are următoarele atribuții:
· urmărește și se preocupă de respectarea ordinii și disciplinei în ștrand
· patrulează în ștrand cu scopul prevenirii eventualelor intrări prin escaladarea gardului, furturi de bunuri, distrugeri
· supraveghează intrarea vizitatorilor și verifică biletele/abonamentele acestora


CAPITOLUL VIII.  ÎNTREȚINEREA ȘI REPARAȚII CURENTE
	Art. 61. Înaintea deschiderii sezonului estival, concesionarul împreună cu personalul angajat va identifica toate obiectivele care necesită lucrări de întreținere și reparații. 
[bookmark: _Hlk164768913]	Art. 62.  La încheierea sezonului estival delegatul ștrandului împreună cu personalul angajat vor efectua lucrările ce se impun pentru conservarea obiectivului în timpul sezonului rece.
	Art. 63. După terminarea lucrărilor de modernizare și reparații se va efectua recepția acestora și se va verifica modul de funcționare al aparatelor din dotare, instalații de apă, scurgerea ape, etc. Comisia de recepție va manifesta maximă responsabilitate față de stare tehnică a mijloacelor din dotare car trebuie să funcționeze în parametrii normali.
[bookmark: _Hlk164768940]63.1. Pentru investiţiile delegatul va elabora pe cheltuiala sa din sumele propuse ca investiţii toate documentaţiile necesare, va obţine avizele şi va prezenta anual, la finalizarea investiţiei, documentele care au stat la baza realizării acesteia, balanţa de verificare analitică a imobilizărilor corporale realizate de concesionar pentru confirmarea valorică a investiţiilor realizate  precum şi devizele şi procesele verbale întocmite la terminarea lucrărilor, dar nu mai târziu de data de 15 noiembrie a fiecărui an. Delegatul va prezenta anual, autorității contractante, balanţa de verificare analitică a imobilizărilor corporale realizate de concesionar pentru confirmarea valorică a investiţiilor realizate  precum şi devizele şi procesele verbale întocmite la terminarea lucrărilor.
După expirarea contractului de delegare de gestiune, investiţiile vor trece în propietatea delegatarului.
63.2. Programul lucrărilor de investiții se va aproba anual de către Consiliul Local al
Municipiului Timișoara în funcție de necesitățile identificate de către delegat și de politica de
dezvoltare a municipalității pe această ramură.
63.3. Programul detaliat de investiţii din fonduri proprii ale delegatului  stabilit pentru fiecare an, va fi aprobat de către delegatar, iar devizele estimative ale lucrărilor vor fi prezentate de către delegat  delegatarului.
63.4. La sfârșitul fiecărei lucrări delegatul va comunica delegatarului și ieșirele pentru bunurile din domeniul public sau privat în baza documentelor de scoatere din funcțiune și casare.
	Art.64. Activitatea de întreținere și reparații se efectuează ori de câte ori este nevoie, prompt, fără a perturba activitățile din cadrul ștrandului
	Art.65. Personalul ștrandului se va ocupa de golirea, umplerea, curățarea bazinelor, toaletarea pomilor, gardului viu.

	
CAPITOLUL IX.  SANCŢIUNI ŞI DISPOZIŢII PROCEDURALE
Art. 66. Încălcarea prevederilor prezentului regulament atrage răspunderea materială, civilă, contravențională, după caz.
      Art. 67. Constituie contravenție abaterile de la Regulamentul de serviciu și  organizare și funcționare al Ștrandului Termal din municipiului Timișoara, precum și abaterile de la prevederile legislației incidente, în vigoare. Cuantumul amenzilor se va stabili prin Hotărâre a Consilului Local.
	
CAPITOLUL X. DISPOZIȚII FINALE
Art. 68. Prin achiziționarea biletului de intrare și a serviciilor ștrandului, clienții și își asumă respectarea prezentului Regulament. Respectarea regulamentului este obligatorie pentru toți clienții.
Art. 69. Regulamentul de serviciu și organizare și funcționare al Ștrandului Termal proprietatea Municipiului Timișoara va putea fi modificat, completat ori de câte ori va fi necesar cu respectarea procedurii prevăzute de OMS 119/04.02.2014 – pentru aprobarea Normelor de igienă și sănătate publică privind mediul de viață al populației completat și modificat prin OMS 994/09.08. 2018, cu aprobarea Consiliului Local a Municipiului Timișoara, avându-se în vedere modificările de ordin legislativ care intervin în timp sau luându-se în considerare orice măsuri necesare pentru buna desfășurare a activității și exploatării obiectivelor.
Art. 70. Prevederile prezentului regulament se completează cu alte dispoziții cuprinse în actele normative specifice, în vigoare sau care apar după adoptarea acestuia. 

